CELEX: 
Language: et
Date: 2021-07-06 00:00:00
Title: KOMISJONI DELEGEERITUD MÄÄRUS (EL) …/…, millega muudetakse delegeeritud määrust (EL) 2016/1237 seoses riisi puhul kehtiva ekspordilitsentsikohustusega

SELETUSKIRI
            
            
               1.DELEGEERITUD ÕIGUSAKTI TAUST
            
            
               Komisjoni delegeeritud määruses (EL) 2016/1237 on muu hulgas sätestatud kooritud (pruuni) riisi ja poolkroovitud või kroovitud riisi (poleeritud või poleerimata, glaseeritud või glaseerimata) ekspordilitsentsikohustus. Tõhusat ekspordikontrolli saab nüüd aga teostada muude vahendite abil, näiteks kasutades maksunduse ja tolliliidu peadirektoraadi järelevalvesüsteemi. Mõne sidusrühma ja ka liikmesriikide taotlusel ning lihtsustamise huvides, samuti liikmesriikide ja ettevõtjate halduskoormuse leevendamiseks tuleks kooritud (pruuni) riisi ja poolkroovitud või kroovitud riisi (poleeritud või poleerimata, glaseeritud või glaseerimata) ekspordilitsentsi nõue kaotada. Ehkki samadel põhjustel võiks kaotada ka riisi impordilitsentsid, tuleb need siiski säilitada selleks, et täita liidu kohustusi, mis tulenevad 2005. aasta lepingutest Taiga (nõukogu 20. detsembri 2005. aasta otsus 2005/953/EÜ Euroopa Ühenduse ja Tai vahelise vastavalt üldise tolli- ja kaubanduskokkuleppe (GATT) 1994 artiklile XXVIII GATT 1994-le lisatud EÜ loendis CXL riisi suhtes kohaldatavate soodustuste muutmist käsitleva kirjavahetuse vormis lepingu sõlmimise kohta (ELT L 346, 29.12.2005, lk 24)) ja Ameerika Ühendriikidega (nõukogu 21. juuni 2005. aasta otsus 2005/476/EÜ Euroopa Ühenduse ja Ameerika Ühendriikide vahelise kokkuleppe, mis käsitleb kooritud riisi suhtes kohaldatavate tollimaksude arvutamismeetodit, kirjavahetuse teel sõlmimise ja otsuste 2004/617/EÜ, 2004/618/EÜ ja 2004/619/EÜ muutmise kohta (ELT L 170, 1.7.2005, lk 67)).
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Käesolevat delegeeritud õigusakti tutvustati ja selle üle arutati ekspertidega ÜPP horisontaalküsimuste eksperdirühma (GREX) koosolekutel 16. märtsil ja 15. aprillil 2021. Õigusakt avaldati konsulteerimiseks tagasisidemehhanismi raames alates 9. aprillist kuni 7. maini 2021. Tagasiside andmise perioodil saadi üks üldmärkus, mis ei käsitlenud akti ennast. Seetõttu ei olnud tarvis akti muuta.  
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Käesoleva delegeeritud õigusaktiga nähakse ette kooritud (pruuni) riisi ja poolkroovitud või kroovitud riisi (poleeritud või poleerimata, glasuuritud või glasuurimata) ekspordilitsentsikohustuse kaotamine. See saavutatakse määruse (EL) 2016/1237 muutmisega. Samal ajal võetakse vastu komisjoni rakendusmäärus, millega muudetakse vastavat komisjoni rakendusmäärust (EL) 2016/1239 sätete osas, mis käsitlevad tagatise suurust ja käesoleva määrusega kaotatavate riisi ekspordilitsentside kehtivusaega.
            
            
                
            
            
               KOMISJONI DELEGEERITUD MÄÄRUS (EL) …/…,
            
            
               6.7.2021,
            
            
               millega muudetakse delegeeritud määrust (EL) 2016/1237 seoses riisi puhul kehtiva ekspordilitsentsikohustusega
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007,
                  1
                eriti selle artiklit 177,
            
            
               võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1306/2013 ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008,
                  2
                eriti selle artikli 66 lõike 3 punkte c ja e,
            
            
               ning arvestades järgmist:
            
            
               (1)Komisjoni delegeeritud määrusega (EL) 2016/1237
                  3
                täiendatakse määrust (EL) nr 1308/2013 seoses põllumajandustoodete litsentside süsteemiga, sealhulgas selliste toodete loeteluga, mille puhul tuleb esitada impordi- või ekspordilitsents.
            
            
               (2)Delegeeritud määruse (EL) 2016/1237 artikli 2 lõike 2 punktis a koostoimes selle lisa II osa punktiga A on sätestatud litsentsikohustus CN-koodi 1006 20 alla kuuluva toote „kooritud (pruun) riis“ ja CN-koodi 1006 30 alla kuuluva toote „poolkroovitud või kroovitud riis, poleeritud või poleerimata, glasuuritud või glasuurimata“ ekspordiks.
            
            
               (3)Eksporti on praegu võimalik tõhusalt jälgida ka mõnel muul viisil. Lihtsustamise huvides ning liikmesriikide ja ettevõtjate halduskoormuse leevendamiseks tuleks kooritud (pruuni) riisi ja poolkroovitud või kroovitud riisi (poleeritud või poleerimata, glaseeritud või glaseerimata) ekspordilitsentsikohustus kaotada.
            
         
         
            
               (4)Selguse huvides on asjakohane sätestada eeskirjad, mis käsitlevad ekspordilitsentse, mis on välja antud kooritud (pruuni) riisi ja poolkroovitud või kroovitud riisi (poleeritud või poleerimata, glaseeritud või glaseerimata) jaoks, mille ekspordilitsentsikohustus on käesoleva määrusega kaotatud ja mis käesoleva määruse kohaldamise alguskuupäeval endiselt kehtivad.
            
            
               (5)Seepärast tuleks delegeeritud määrust (EL) 2016/1237 vastavalt muuta,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Delegeeritud määruse (EL) 2016/1237 muutmine
            
            
            
               Delegeeritud määruse (EL) 2016/1237 lisa II osa punkt A jäetakse välja.
            
            
               Artikkel 2
            
            
               Üleminekusätted
            
            
               Litsentsiomaniku taotlusel vabastatakse kooritud (pruuni) riisi ja poolkroovitud või kroovitud riisi (poleeritud või poleerimata, glaseeritud või glaseerimata) ekspordilitsentsi saamiseks esitatud tagatis, kui on täidetud kõik järgmised tingimused: 
            
            
               a) litsentsi kehtivusaeg ei ole käesoleva määruse jõustumise kuupäeval lõppenud; 
            
            
               b) käesoleva määruse jõustumise kuupäeval on litsentsi kasutatud osaliselt või ei ole seda üldse kasutatud.
            
            
               Artikkel 3
            
            
               Jõustumine
            
            
               Käesolev määrus jõustub seitsmendal päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 6.7.2021
            
            
               
                     Komisjoni nimel
               
               
                     president
                     Ursula VON DER LEYEN
               
            
         
         
            
                  
                     (1)
                  
                        ELT L 347, 20.12.2013, lk 671. 
               
               
                  
                     (2)
                  
                        ELT L 347, 20.12.2013, lk 549. 
               
               
                  
                     (3)
                  
                        Komisjoni 18. mai 2016. aasta delegeeritud määrus (EL) 2016/1237, millega täiendatakse Euroopa Parlamendi ja nõukogu määrust (EL) nr 1308/2013 impordi- ja ekspordilitsentside süsteemi kohaldamise eeskirjade osas ja Euroopa Parlamendi ja nõukogu määrust (EL) nr 1306/2013 selliste litsentside puhul esitatud tagatiste vabastamist ja kaotamist käsitlevate eeskirjade osas, muudetakse komisjoni määrusi (EÜ) nr 2535/2001, (EÜ) nr 1342/2003, (EÜ) nr 2336/2003, (EÜ) nr 951/2006, (EÜ) nr 341/2007 ja (EÜ) nr 382/2008 ning tunnistatakse kehtetuks komisjoni määrused (EÜ) nr 2390/98, (EÜ) nr 1345/2005, (EÜ) nr 376/2008 ja (EÜ) nr 507/2008 (ELT L 206, 30.7.2016, lk 1).